Document ID: 32004R2273

ΚΑΝΟΝΙΣΜΌΣ (ΕΚ, Ευρατόμ) αριθ. 2273/2004 ΤΟΥ ΣΥΜΒΟΥΛΊΟΥ
της 22ας Δεκεμβρίου 2004
για τροποποίηση του κανονισμού (ΕΚ, Ευρατόμ) αριθ. 2728/94 περί ιδρύσεως Ταμείου Εγγύησης για τις Εξωτερικές Δράσεις
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,
την πρόταση της Επιτροπής,
τη γνώμη του Ευρωπαϊκού Κοινοβουλίου,
τη γνώμη του Ελεγκτικού Συνεδρίου (1),
Εκτιμώντας τα εξής:
(1)
Η προσχώρηση 10 νέων κρατών μελών πραγματοποιήθηκε την 1η Μαΐου 2004.
(2)
Θα πρέπει επίσης να ληφθεί υπόψη το ενδεχόμενο νέων προσχωρήσεων.
(3)
Οι Κοινότητες χορήγησαν και εγγυήθηκαν δάνεια που χορηγήθηκαν στις προσχωρούσες χώρες ή τα οποία αφορούν σχέδια υλοποιούμενα στις εν λόγω χώρες. Οι εν λόγω δανειοδοτικές και εγγυοδοτικές πράξεις καλύπτονται σήμερα από το Ταμείο Εγγύησης και θα παραμείνουν εκκρεμείς ή θα ισχύουν και μετά την ημερομηνία προσχώρησης. Από την ημερομηνία αυτή θα παύσουν να θεωρούνται εξωτερικές δράσεις των Κοινοτήτων και θα πρέπει συνεπώς να καλύπτονται απευθείας από το γενικό προϋπολογισμό της Ευρωπαϊκής Ένωσης, και όχι πλέον από το Ταμείο Εγγύησης.
(4)
Η Ευρωπαϊκή Τράπεζα Επενδύσεων θα πρέπει να ενημερώσει την Επιτροπή για το ύψος των τρεχουσών πράξεών της στα νέα κράτη μέλη που καλύπτονται από εγγυήσεις της Κοινότητας κατά την ημερομηνία προσχώρησής τους.
(5)
Η έκθεση που συνέταξε η Επιτροπή, σύμφωνα με το άρθρο 9 του κανονισμού (ΕΚ, Ευρατόμ) του Συμβουλίου αριθ. 2728/94 της 31ης Οκτωβρίου 1994 περί ιδρύσεως Ταμείου Εγγυήσεων για τις Εξωτερικές Δράσεις (2), καταλήγει στο συμπέρασμα ότι δεν απαιτείται να τροποποιηθεί οποιαδήποτε παράμετρος του Ταμείου Εγγύησης προκειμένου να ληφθεί υπόψη η διεύρυνση της Ευρωπαϊκής Ένωσης.
(6)
Θα πρέπει να παραταθεί η προθεσμία που παρέχεται για τη σύνταξη της ετήσιας έκθεσης που απαιτείται βάσει του άρθρου 7 του κανονισμού (ΕΚ, Ευρατόμ) του Συμβουλίου αριθ. 2728/94 λόγω του όγκου των απαιτουμένων για την κατάρτισή της πληροφοριών και της πολύπλοκης διαδικασίας που προηγείται της υποβολής της.
(7)
Ο κανονισμός (ΕΚ, Ευρατόμ) αριθ. 2728/94 θα πρέπει να τροποποιηθεί αναλόγως.
(8)
Για την έκδοση του παρόντος κανονισμού, οι Συνθήκες δεν προβλέπουν άλλες εξουσίες εκτός εκείνων του άρθρου 308 της Συνθήκης ΕΚ και του άρθρου 203 της Συνθήκης Ευρατόμ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ, Ευρατόμ) αριθ. 2728/94 τροποποιείται ως εξής:
1)
Στο άρθρο 1, προστίθεται η ακόλουθη παράγραφος:
«Όλες οι πράξεις που πραγματοποιούνται προς όφελος τρίτης χώρας ή προορίζονται για τη χρηματοδότηση σχεδίων σε τρίτη χώρα δεν εμπίπτουν πλέον στο πεδίο εφαρμογής του παρόντος κανονισμού από την ημερομηνία προσχώρησης της χώρας αυτής στην Ευρωπαϊκή Ένωση.»
2)
Προστίθεται το ακόλουθο άρθρο:
«Άρθρο 3α
Μετά την προσχώρηση ενός νέου κράτους μέλους στην Ευρωπαϊκή Ένωση, το «ποσό-στόχος» μειώνεται κατά ποσό υπολογιζόμενο βάσει των πράξεων που αναφέρονται στην τρίτη παράγραφο του άρθρου 1.
Για να υπολογιστεί το ποσό της μείωσης αυτής, το ποσοστό που αναφέρεται στη δεύτερη παράγραφο του άρθρου 3 και ισχύει κατά την ημερομηνία προσχώρησης εφαρμόζεται στο ύψος των τρεχουσών πράξεων κατά την ημερομηνία αυτή.
Το υπερβάλλον ποσό επιστρέφεται σε ειδικό κονδύλιο της κατάστασης εσόδων του γενικού προϋπολογισμού της Ευρωπαϊκής Ένωσης.»
3)
Στο άρθρο 7, η ημερομηνία «31 Μαρτίου» αντικαθίσταται από την ημερομηνία «31 Μαΐου».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Μαΐου 2004.
Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.
Έγινε στις Βρυξέλλες, 22 Δεκεμβρίου 2004.

Labels: 2
15
5